Parc de 25 milioane de euro în România. Unde va fi construit cel mai complet spațiu de agrement
- Antonia Hendrik
- 28 mai 2024, 21:51
Grădina Urbană Nufărul va fi cel mai complet spațiu de agrement. Conform proiectului, grădina termală Ioșia va avea, printre altele, bazine interioare şi exterioare, bar cu servire în apă, platforme pentru plajă, zonă de SPA, sală de fitness, punct de alimentaţie publică cu grupuri sanitare.
Grădina Urbană Nufărul, un proiect revoluționar
Proiectul celui mai mare parc din Oradea a fost depus spre cofinanțare din bani europeni. Valoarea totală a investiției: 25 milioane de euro. Autoritățile locale din Oradea au depus spre finanțare un proiect uriaș, Grădina Urbană Nufărul, care urmează să fie cel mai mare parc din municipiu.
Grădina Urbană Nufărul. Sursa foto: Facebook
Va fi cea mai mare zonă verde din intravilanul oraşului Oradea
Spațiul verde se va întinde pe 7 hectare, și va fi amplasat în apropiere de complexul Lotus. Investiția estimată se ridică la 123,6 milioane de lei, echivalentul a aproape 25 milioane de euro, însă Bihorenii au solicitat de la Uniunea Europeană fonduri pentru 35% din valoarea proiectului, echivalentul a 8,7 milioane euro.
Proiectul include și o grădină botanică dotată cu o seră de 3.000 metri pătraţi, un turn de observație, o grădină verticală, dar și o pasarelă suspendată peste parc.
Grădina Urbană Nufărul. Sursa foto: Facebook
Clujenii au făcut glume pe seama proiectului
Clujenii au luat în derâdere proiectui, menționând unele alegeri nefericite făcute de actuala administrație locală atunci când vine vorba de spațiile verzi din Cluj-Napoca.
„La Cluj-Napoca doar terenul e 26 de milioane măi săracilor’’, a comentat o clujeancă, făcând referire la parcul Zorilor care a costat peste 20 de milioane de lei, după un proces pentru terenul expropriat, pierdut de Primăria Cluj-Napoca.
Grădina Urbană Nufărul. Sursa foto: Facebook
„Uaaa! Ce de granit și beton încape acolo…”, a comentat altcineva.
„Mi-e că or să dea în circulație Oradea-Arad înainte să ne apucăm noi de centura metropolitană.”, adăugat un clujean.
„La noi nu se poate pentru că nu e șes”, a spus un alt clujean.
Altcineva a scris: „Așa se spală banii. Dacă îi întrebi pe orădeni dacă vor parcuri, toți vor spune da. Dacă îi întrebi dacă vor să dea 16,5 milioane de euro pentru unul, bani care cel mai probabil îi vor împrumută....sunt curios câți vor mai vrea...”, potrivit ebihoreanul.ro.